Ses vas ná jaagtog in Pretoria(Foto verskaf deur die Valke) Ses verdagtes, tussen 27 en 42 jaar oud, is Saterdag in Pretoria in hegtenis geneem op verskeie aanklagte, waaronder sameswering om gewapende roof te pleeg, poging tot moord, die besit van ŉ onwettige vuurwapen en ammunisie, die besit van ŉ gesteelde motor en dat hulle hulself as polisiebeamptes voorgedoen het. Die persone is in hegtenis geneem deur die Valke se eenheid wat georganiseerde misdaad ondersoek saam met die SAPD se lugvleuel, spesiale taakspan, Tshwane- taktiese reaksie-eenheid, Gauteng-verkeerspolisie, die honde-eenheid, Tracker Connect en Badboyz Security. “Die span het reageer op inligting oor ŉ sindikaat wat moontlik verbind kan word met gewapende rooftogte in Gauteng en dat hulle besig was om nog ŉ gewapende rooftog in Pretoria te beplan,” sê lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke). Die groep is strategies ontplooi en ŉ konvooi voertuie, met vervalste nommerplate, is in Hatfield opgemerk. “Toe die verdagtes die polisieteenwoordigheid opmerk, het hulle in verskillende rigtings weggejaag. ŉ Jaagtog het gevolg.” Twee verdagtes, in ŉ Volkswagen Caddy, is in Pretoriastraat in Silverton naby ŉ vulstasie voorgekeer en in hegtenis geneem. Volgens die voorlopige ondersoek is die voertuig in Oktober 2021 in Pretoria-Wes as gesteel aangemeld. ŉ Ander span het ŉ Volkswagen GTI Golf 7 agternagesit. ŉ Hoëspoedjaagtog het gevolg en toe beamptes gepoog het om hulle in Alwynweg in Nellmapius voor te keer, het hulle op polisiebeamptes gevuur en die beamptes het teruggeskiet. “ŉ Polisiekonstabel van Gauteng-misdaadintelligensie, is saam met twee ander insittendes in die motor in hegtenis geneem.” Een van die verdagtes, ŉ siviele burger wat ŉ volledige polisieuniform aangehad het, het skietwonde opgedoen. Hy is tans onder polisiebewaking in die hospitaal. Beamptes het beslag gelê op ŉ onwettige vuurwapen en ammunisie. Vervalste Valke-regalia is ook gevind. “Nóg ŉ konstabel, ook van misdaadintelligensie, is later met die sindikaat verbind en in hegtenis geneem. Sy was in besit van ŉ Nissan X Trail van misdaadintelligensie wat vervalste nommerplate gehad het.” Die verdagtes sal Maandag in die Pretoriase landdroshof verskyn. Nog inhegtenisnemings kan nie uitgesluit word nie.